  Майя Бывальцева Пичи Пургаысь ёрос лыдӟетъюртын ужась инклюзив мунё театрлы юрттон вылысь ужъюртысь ӧнерчиос туннэ, 5-тӥ пӧсьтолэзе, «Ромашка доброты» ӟечлэсьтон ужрад ортчытозы. Соос ас киынызы лэсьтэм сяськаосты вузалозы но поттэм коньдонэз театрлы сётозы. Ивортодэтъя «Удмуртия» агентстволы со сярысь вераз лыдӟетъюртлэн кивалтӥсез Людмила Шумилова. Ужрадзы озьы ик Семьялэн, яратонлэн но осконлыклэн нуналэзлы сӥземын. Ми лэсьтӥськом али ромашкаос — со Семьялэн, яратонлэн но осконлыклэн нуналзылэн символэз луэ. Со ромашкаос кадь лэсьтэмын пӧртэм брошкаос, заколкаос, йырсие тыронъёс. Озьы ик мастер-класс ортчытом на, кызьы со лэсьтӥське, ортчытоз сое милям библиотекаысь художникмы Яна Яковлева Людмила Шумилова, Пичи Пурга ёрос лыдӟетъюртлэн кивалтӥсезЁрос лыдӟетъюртын нылпиослэн инклюзив мунё театрзы кылем арын кылдӥз. Отчы ляб тазалыко но таза нылпиос ветло. Пыриськисьёс шорлыдын ог куать адями — одӥгъёсыз ялан ветло, кин ке кошке, мукетыз лыктэ. Людмила Шумиловалэн верамезъя, театрлы нимысьтыз коньдон уг висъяськы, соин ик соос ик пӧртэм амалъёсын уксё люканы тыршо. «Инклюзив театре пыриськисьёс милям асьсэос ваньзэ лэсьто асьсэ киын. Мунёос но соос лэсьто — материал но, мар но кулэ. Собере соос выступлениосын но ветло — кулэ бензин но, мар но», — шуэ лыдӟетъюртлэн кивалтӥсез. Кылем арын ик театр «Именинный пирог Маши» спектакленыз Удмуртиын ортчем «Мир един для всех» улосвылкуспо вожвылъяськонлэн призёрез луиз. Нош туннэ ужрадын пиналъёс выль ужзэс возьматозы, премьеразы черкогуртлэн шор площадяз 16 час 45 минутэ кутскоз. Туннэ ӝытазе ик Вормон площадьын ик Егитъёслэн нуналзылы но Семьялэн, яратонлэн но осконлыклэн нуналзылы сӥзем шулдыръяськонъёс ортчозы. Соин ик лыдӟетъюртлэн ӟечлэсьтон ужрадаз пыриськисьёс трос луозы шуыса оскон вань. Тегъёс: Мерлык Лулчеберет Театр Удмуртия пиналъёс ПичиПурга лыдетъюрт  